Almal moet inspring en NGV stuit - DA | Netwerk24
REGSTREEKS: SA (209; 212/8) t. Eng (499/9)
Deur Llewellyn Prince 01 September 2019 14:35
Alle Suid-Afrikaners moet hul stemme laat hoor om te keer dat die beplande Nasionale Gesondheidsversekering (NGV) die reeds gebrekkige gesondheidstelsel op dieselfde vernietigende pad as alle ander staatsentiteite plaas, meen die DA.
Die party het om dié rede Sondag 'n beroep op die parlement gedoen om sy openbare deelnameproses vir die NGV-wetsontwerp oor die volgende paar weke landwyd en na elke provinsie uit te brei.
Dié wetsontwerp is tans voor die parlement vir oorweging en waar openbare insae ook in ag geneem moet word voordat dit deurgevoer word.
Siviwe Gwarube, DA-LP en woordvoerder oor gesondheid, het Sondag gesê die wetsontwerp, "wat tot die nasionalisering en oorsentralisering van die gesondheidstelsel sal lei", het verreikende gevolge vir elke landsburger.
"Dit is waarom dit noodsaaklik is dat elke entiteit, belangegroep, burgerlike organisasies en gewone landsburger as deel van die openbare deelname proses insette lewer in die wetgewende proses."
Volgens Gwarube is die NGV-wetsontwerp bevlek met ernstige probleme wat opgelos en skuiwergate wat toegestop moet word.
Sy het gesê van die probleme is dat daar nog geen volhoubare finansieringsmodel vir die implementering van die wetsontwerp is nie, terwyl dit ook die minister enorme magte gee om die NGV-raad aan te stel wat die multimiljardrand NGV-fonds sal bestuur.
Verder is provinsies se rolle in die NGV nog onduidelik, terwyl dit verdere belastingdruk op Suid-Afrikaners gaan plaas.
Gwarube het bygevoeg dat die rol van mediese skemas in die NGV ook nog omskryf moet word, terwyl die NGV ook die staatsdiens met sy streekvlak-entiteite sal vergroot en verder burokratiese verstoppings in die stelsel sal veroorsaak.
"Uiteindelik is dit die mense van hierdie land wat daaronder sal ly en nie gesondheidsdienste ontvang wat hulle desperaat nodig het nie.
"Die bestaande stelsel moet hervorm word om die onvolhoubare vlakke van ongelykheid in die land te oorbrug. Daar is egter volhoubare maniere om dit te kan doen wat 'n fiskaal verantwoordelike benadering vereis."
Gwarube het om dié rede 'n beroep namens die DA op alle Suid-Afrikaners gedoen om hul stemme in die parlementêre openbare deelnameproses te laat hoor.
"Die DA sal nie van stryk gebring word in ons stryd teen hierdie vernietigende wetsontwerp nie. Suid-Afrikaners moet by die stryd aansluit en die geleentheid gegun word om met die parlement in al nege provinsies oor dié wetgewing te kommunikeer.
"Die toekoms van die Suid-Afrikaanse gesondheidstelsel en inderdaad die ekonomie maak staat op ons vermoë om die NGV-wetsontwerp in sy spore te stuit," het Gwarube gesê.